**NOTĂ INFORMATIVĂ**

**la proiectul hotărârii Guvernului pentru modificarea unor hotărâri ale Guvernului (organizarea și funcționarea Sistemului automatizat de supraveghere a circulației rutiere ,,Controlul traficului”)**

|  |
| --- |
| * + - 1. **Denumirea autorului și, după caz, a participanților la elaborarea proiectului** |
| Proiectul hotărârii Guvernului pentru modificarea unor hotărâri ale Guvernului (organizarea și funcționarea Sistemului automatizat de supraveghere a circulației rutiere „Controlul traficului”) a fost elaborat de Ministerul Afacerilor Interne în comun cu Serviciul de Informații și Securitate și Centrul Național Anticorupție. |
| **2. Condițiile ce au impus elaborarea proiectului de act normativ și finalitățile urmărite** |
| Proiectul hotărârii Guvernului prevede acordarea accesului persoanelor autorizate din cadrul Serviciului de Informații și Securitate și Centrului Național Anticorupție la imaginile video transmise de camerele de supraveghere ale Sistemului automatizat de supraveghere a circulației rutiere „Controlul traficului” (în continuare - *Sistem*), în regim online, fără a avea acces la datele înregistrare de sistem în scopul prelucrării sau modificării acestora.  Necesitatea acordării unui astfel de acces se justifică prin sporirea capacităților Serviciului de Informații și Securitate și Centrului Național Anticorupție în domeniul prevenirii și combaterii acțiunilor care afectează securitatea statului, precum și implicarea acestora în procesul de combatere a corupției și actelor conexe corupției, precum și recuperarea bunurilor infracționale.  Astfel, potrivit art. 1 alin. (1) din Legea nr. 136/2023 privind Serviciul de Informații și Securitate al Republicii Moldova, Serviciul de Informații și Securitate al Republicii Moldova este o autoritate administrativă autonomă, căreia îi revine competența de asigurare a securității Republicii Moldova.De asemenea, potrivit art. 7 alin. (1) pct. 6) din legea menționată, Serviciul este în dreptsă solicite și să primească, în mod gratuit, de la autoritățile publice, alte persoane juridice, indiferent de tipul de proprietate, informațiile necesare pentru exercitarea atribuțiilor Serviciului.  Concomitent, potrivit art. 1 alin. (1) din Legea nr. 1104/2002 cu privire la Centrul Național Anticorupție, Centrul Național Anticorupție este un organ specializat în prevenirea și combaterea corupției, a actelor conexe corupției și a faptelor de comportament corupţional. Conform art. 4 alin. (1) din legea prenotată, în atribuțiile Centrului se încadrează prevenirea, depistarea, cercetarea și curmarea contravențiilor și infracțiunilor de corupție și a celor conexe corupției, precum și a faptelor de comportament corupţional, precum și recuperarea bunurilor infracționale.  În același context, conform art. 6 lit. e) din Legea nr. 1104/2002, în exercitarea atribuțiilor și obligațiilor, Centrul are dreptul să solicite și să primească de la autoritățile publice, de la persoanele juridice și fizice documente, înscrisuri, informații și date necesare pentru exercitarea atribuțiilor de prevenire și analiză a actelor de corupție și a celor conexe, precum și de examinare a cererii sau a comunicării despre contravențiile sau infracțiunile ce țin de competența sa, înregistrate în modul stabilit.  În calitate de principiu de bază, procesul de acordare a calității de „utilizator” Serviciului de Informații și Securitate (în continuare – Serviciul) și Centrului Național Anticorupție se bazează inclusiv pe următoarele prevederi legale, după cum urmează:  **1)** art. 9 alin. (1) din Legea nr. 136/2023, care reglementează că autoritățile publice, alte persoane juridice de drept public sunt obligate să acorde Serviciului de Informații și Securitate, în limita posibilităților, asistență în vederea realizării atribuțiilor, inclusiv să ofere funcții pentru detașarea ofițerilor de informații și securitate în vederea îndeplinirii atribuțiilor în scopul asigurării securității statului. Persoanele juridice de drept privat pot oferi asistența solicitată de către Serviciu;  **2)** art. 26 alin. (1) – (3) din legea prenotată care statuează că:  (1) Pentru realizarea atribuțiilor, Serviciul poate să creeze și să exploateze sisteme informaționale, rețele de comunicații electronice, resurse informaționale și baze de date pe platforme tehnologice proprii, precum și mijloace de protecție a informațiilor, inclusiv de protecție criptografică și tehnică.  (2) În exercitarea atribuțiilor, Serviciul poate accesa, în modul stabilit de legislație și gratuit, rețelele de comunicații electronice, informațiile din sistemele informaționale, bazele de date și registrele create de către stat.  (3) Serviciul solicită şi obţine şi de la persoanele fizice sau juridice de drept public sau privat date și informații necesare realizării atribuțiilor prevăzute de lege;  **3)** art. 42 lit. d) din Legea nr. 170/2007 privind statutul ofițerului de informații și securitate, potrivit căruia ofițerul are dreptul să dispună de acces la registre, bănci de date, **sisteme informaționale** și la alte informații documentate, direct sau printr-o interfață corespunzătoare, inclusiv prin intermediul platformei de interoperabilitate;  **4)** art. 6 alin. (1) lit. n) din Legea nr. 1104/2002 care prevede că, Centrul are dreptul să creeze și să administreze registre instituționale, sisteme informaționale și baze de date în limita competențelor sale;  **5)** art. 6 alin. (1) din Legea nr. 59/2012 privind activitatea specială de investigații precizează că, Centrul Național Anticorupție este subiect care efectuează activitatea specială de investigații;  **6)** art. 7 alin. (1) din Legea nr. 59/2012, care prevede că, în scopul organizării și realizării activității speciale de investigații, **autoritățile ale căror subdiviziuni specializate efectuează activitatea specială de investigații** au competența de:  a) a crea și a administra sisteme informaționale și bănci de date pentru a asigura realizarea sarcinilor activității speciale de investigații;  a1) a utiliza gratuit, inclusiv prin intermediul platformei de interoperabilitate, datele sistemelor informaționale și ale băncilor de date, cu excepțiile prevăzute de lege.  În acest context se menționează că, potrivit art. 12 alin. (1) lit. c) din Legea nr. 59/2012, ofițerul de investigații are dreptul să utilizeze gratuit sistemele informaționale și băncile de date ce asigură realizarea sarcinilor activității speciale de investigații.  Prin urmare, se conchide că cadrul legal enunțat înglobează condiții bine determinate, care demonstrează posibilitatea Serviciului de Informații și Securitate și Centrului Național Anticorupție de a deveni utilizatori ai Sistemului în cauză.  Subsidiar, se atrage atenția asupra faptului că calitatea de „utilizator” al Sistemului va fi atribuită inclusiv Agenției de Recuperare a Bunurilor Infracționale care este o subdiviziune autonomă specializată în cadrul Centrului Național Anticorupție or, potrivit art. 4 alin. (1) din Legea nr. 48/2017 privind Agenția de Recuperare a Bunurilor Infracționale, aceasta este împuternicită să efectueze investigațiile financiare paralele, precum și să indisponibilizeze bunurile infracționale.  La fel, în domeniul respectiv, în temeiul art. 6 alin. (1) din Legea nr. 48/2017, Agenția are următoarele drepturi:  a) să solicite și să primească informațiile și documentele necesare pentru exercitarea atribuțiilor sale de la entitățile naționale și internaționale care le dețin;  c) să acceseze gratuit bazele de date naționale în activitatea pe care o desfășoară.  Pe lângă argumentele invocate, se reliefează că prezentul proiect va contribui la realizarea eficientă a obiectivelor stabilite în Strategia securității naționale a Republicii Moldova, aprobată prin Hotărârea Parlamentului nr. 391/2023 (obiectivele: apărarea independenței, suveranității, unității și a integrității teritoriale a țării; garantarea drepturilor fundamentale ale omului, siguranța cetățenilor și a proprietății lor și combaterea), în Planul de acțiuni pentru implementarea Programului naţional de recuperare a bunurilor infracţionale pentru anii 2023-2027, aprobat prin Hotărârea Parlamentului nr. 342/2022 și anume obiectivul 2.1.1. Consolidarea cooperării instituțiilor de drept public și privat la nivel național privind accesul la baze de date private în procesul urmăririi bunurilor infracționale. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Prezentul proiect nu are ca scop armonizarea legislației naționale cu legislația Uniunii Europene. |
| **4. Principalele prevederi ale proiectului și evidențierea elementelor noi** |
| Proiectul hotărârii Guvernului pentru modificarea unor hotărâri ale Guvernului vizează amendarea a două Hotărâri de Guvern, în ordinea ce urmează:  1) modificarea anexei nr. 1 a Hotărârii Guvernului nr. 965/2014 pentru aprobarea Regulamentului privind organizarea și funcționarea Sistemului automatizat de supraveghere a circulației rutiere „Controlul traficului” și modificarea Concepției Sistemului automatizat de supraveghere a circulației rutiere „Controlul traficului”;  2) modificarea pct. 3 din Concepția Sistemului automatizat de supraveghere a circulației rutiere „Controlul traficului”, aprobată prin Hotărârea Guvernului nr. 40/2012.  **I.** Primul amendament implică modificarea anexei nr. 1 a Hotărârii Guvernului nr. 965/2014 pentru aprobarea Regulamentului privind organizarea și funcționarea Sistemului automatizat de supraveghere a circulației rutiere „Controlul traficului” și modificarea Concepției Sistemului automatizat de supraveghere a circulației rutiere „Controlul traficului”, care are drept scop general atribuirea calității de „utilizator” al Sistemului automatizat de supraveghere a circulației rutiere „Controlul traficului” Serviciului de Informații și Securitate și Centrului Național Anticorupție.  Actualmente, pct. 2 din anexa nr. 1 la Hotărârea Guvernului nr. 965/2014, la noțiunea de „utilizator” prevede expres care instituții sunt autorizate de a accesa și vizualiza informația din Sistem, acestea fiind angajații din cadrul Serviciului Tehnologii Informaționale, Inspectoratului General al Poliției, altor autorități administrative din subordinea Ministerului Afacerilor Interne, precum și din cadrul Serviciului Protecție și Pază de Stat, cărora le revin atribuții în domeniul de asigurare a ordinii publice, prevenirea și curmarea infracțiunilor și altor încălcări ale legilor.  Având în vedere că Serviciului de Informații și Securitate și Centrului Național Anticorupție, la fel, le revin atribuții în domeniul securității statului, prevenirii și combaterii infracțiunilor și altor încălcări ce afectează securitatea națională, se propune completarea noțiunii de „utilizator” cu textul „Serviciului de Informații și Securitate și Centrului Național Anticorupție”, astfel încât, entitățile respective să obțină dreptul de a accesa și vizualiza informațiile din Sistem.  Totodată, se modifică și conținutul pct. 4 care se referă la scopul Sistemului, astfel, fiind extins scopul pentru care a fost creat acest Sistem, oferind posibilitatea Serviciului de Informații și Securitate și Centrului Național Anticorupție de a asigura eficient securitatea națională, prevenirea și combaterea corupției, urmărirea și recuperarea bunurilor infracționale, prin accesarea și vizualizarea informațiilor, iar organelor de urmărire penală și subdiviziunilor specializate care efectuează activitatea specială de investigații probabilitatea de depistare și constatare a infracțiunilor altele decât cele comise în domeniul traficului rutier (huliganism, tâlhărie, jaf, acte de corupție, ș.a.). În acest sens, având în vedere că statul este reprezentat de instituții și autorități publice, este rațional ca la Sistem să aibă acces instituțiile care prin intermediul acestuia vor asigura o eficiență în exercitarea atribuțiilor tot în interesul statului și a cetățeanului.  Amendarea punctelor 5 și 8 din Regulamentul supus modificării derivă din necesitatea ajustării acestora la noua prevedere expusă la punctul 4.  De asemenea, se propune modificarea pct. 19 prin substituirea textului „3 luni” cu textul „până la 6 luni”, deoarece alți operatori și furnizori de informații păstrează informația nu mai puțin de termenul indicat or, perioada de 3 luni este infimă pentru analiza informațiilor necesare prevenirii și combaterii criminalității, stabilirii bunurilor infracționale sau identificării riscurilor pentru asigurarea securității statului. Respectiv, sarcina participanților la sistem este a de a contribui la optimizarea capacității de stocare a datelor prin dotarea deținătorului cu echipamentul necesar de stocare (servere, storag-uri) pentru a face față acestor cerințe absolut oportune.  Prin completarea pct. 30 cu subpunctul 4) se urmărește acordarea Serviciului de Informații și Securitate și Centrului Național Anticorupție a drepturilor care le revin utilizatorilor or, fără această modificare, atribuirea acestor autorități a calității de utilizator este irațională deoarece va fi restrâns dreptul de a accesa și vizualiza informațiile din Sistem. Printre drepturile care urmează a fi acordate autorităților în cauză se enumeră dreptul de a participa la implementarea Sistemului, dreptul de a iniția modificarea actelor normative ce vizează Sistemul, dreptul de a accesa și vizualiza informațiile din Sistem.  Modul de accesare și vizualizare a informaților din Sistem se va efectua de către un număr strict determinat de ofițeri de informații din cadrul Serviciului de Informații și Securitate și ofițeri de investigații din cadrul Centrului Național Anticorupție, cu autorizarea corespunzătoare din partea factorilor decizionali, iar aceștia nu vor avea acces nelimitat în regim de monitorizare instant prin intermediul acestui Sistem, ci va fi condiționat de normele legale.  Mai mult ca atât, pentru prevenirea eventualelor abuzuri, se va reglementa la nivel departamental, modul de ținere a evidenței accesărilor și vizualizărilor, precum și aplicarea unui mecanism de control riguros.  **II.** Al doilea amendament implică modificarea conținutului pct. 3 din Concepția Sistemului automatizat de supraveghere a circulației rutiere „Controlul traficului” aprobată prin Hotărârea Guvernului nr. 40/2012, care include expunerea într-o nouă redacție a destinației Sistemului. Modificarea în cauză are drept scop ajustarea pct. 3 la cerințele actuale statuate în Regulamentul privind organizarea și funcționarea Sistemului automatizat de supraveghere a circulației rutiere „Controlul traficului”, aprobat prin Hotărârea Guvernului nr. 965/2014. Prin urmare, în eventualitatea amendării normelor din Regulamentul prenotat, este indispensabilă inclusiv aducerea în concordanță a pct. 3 din Concepție.  Subsidiar, în conformitate cu art. 56 alin. (3) din Legea nr. 100/2017 cu privire la actele normative, se propune ca proiectul actului normativ să intre în vigoare la data publicării acestuia în Monitorul Oficial al Republicii Moldova, în legătură cu necesitatea proximă a Serviciului de Informații și Securitate și Centrului Național Anticorupție de a utiliza Sistemul informațional în procesul de prevenire și combatere a acțiunilor care afectează securitatea statului, combatere a corupției și actelor conexe corupției, precum și recuperare a bunurilor infracționale, care urmăresc scopul principal de protecție a drepturilor și libertăților fundamentale ale omului. |
| **5. Fundamentarea economico-financiară** |
| Implementarea amendamentelor propuse în proiect nu necesită alocarea mijloacelor financiare suplimentare. |
| **6. Modul de încorporare a actului în cadrul normativ în vigoare** |
| Prevederile propuse în proiect nu necesită modificarea altor acte normative și se încadrează perfect în cadrul normativ actual. |
| **7. Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional şi Regulamentului cu privire la procedurile de consultare publică cu societatea civilă în procesul decizional, aprobat prin Hotărârea Guvernului nr. 967/2016, proiectul urmează a fi plasat pe pagina web oficială a Ministerului Afacerilor Interne (https: //www.mai.gov.md), la compartimentul „Transparența”, rubrica „Consultări publice”, precum și pe platforma guvernamentală https: //particip.gov.md.  La 02.02.2024, anunțul privind elaborarea proiectului hotărârii Guvernului pentru modificarea unor hotărâri ale Guvernului (organizarea și funcționarea Sistemului automatizat de supraveghere a circulației rutiere „Controlul traficului”) a fost plasat pe pagina web oficială a Ministerului Afacerilor Interne (https: //www.mai.gov.md), la compartimentul „Transparența”, rubrica „Consultări publice/Inițierea elaborării actelor normative” și pe platforma guvernamentală www. particip.gov.md, fiind expusă argumentarea necesității de a aproba acest act normativ și termenul-limită, locul și modalitatea în care părțile interesate pot prezenta sau expedia recomandări.  În conformitate cu prevederile Legii nr. 100/2017 cu privire la actele normative, proiectul actului normativ urmează a fi supus consultărilor publice și remis spre avizare/expertizare către *Cancelaria de Stat, Ministerul Finanțelor, Ministerul Justiției, Ministerul Apărării, Ministerul Dezvoltării Economice și Digitalizării, Centrul Național Anticorupție, Procuratura Generală, Serviciul de Informații și Securitate, Serviciul Tehnologia Informației și Securitate Cibernetică, Agenția de Guvernare Electronică, Centrul Național pentru Protecția Datelor cu Caracter Personal.* |
| **8. Constatările expertizei anticorupție** |
| Proiectul se va transmite pentru efectuarea expertizei anticorupție, conform art. 35 din Legea nr. 100/2017 cu privire la actele normative. |
| **9. Constatările expertizei juridice** |
| Proiectul se va transmite pentru efectuarea expertizei juridice, conform art. 37 din Legea nr. 100/2017 cu privire la actele normative. |
| **10. Constatările expertizei de compatibilitate** |
| În conformitate cu Legea nr. 100/2017 cu privire la actele normative, proiectul nominalizat nu necesită a fi supus expertizei de compatibilitate. |
| **11. Constatările altor expertize** |
| Proiectul nu conține prevederi de reglementare a activității de întreprinzător, în sensul Legii nr.235/2006 cu privire la principiile de bază de reglementare a activității de întreprinzător. Respectiv, nu este necesară examinarea acestuia de către Grupul de lucru pentru reglementarea activității de întreprinzător. De asemenea, proiectul nu cade sub incidența altor expertize necesare de a fi efectuate în condițiile Legii nr. 100/2017 cu privire la actele normative. |

**Secretar general adjunct**

**al ministerului Vladislav COJUHARI**